32003D0308
L 113/8
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 2 май 2003 година
относно изключването на металаксил от приложение I към Директива 91/414/ЕИО на Съвета и оттегляне на разрешителните, предоставени за продукти за растителна защита, които съдържат това активно вещество
(нотифицирано под номер С(2003) 1421)
(текст от значение за ЕИП)
(2003/308/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), последно изменена с Директива 2003/23/EО на Комисията (2), и по-специално член 8, параграф 2, четвърта алинея от нея,
като взе предвид Регламент (ЕИО) № 3600/92 на Комисията от 11 декември 1992 г. относно определяне на подробни правила за изпълнението на първия етап от работната програма, посочена в член 8, параграф 2 от Директива 91/414/ЕИО на Съвета относно пускането на пазара на продукти за растителна защита (3), последно изменен с Регламент (ЕО) № 2266/2000 (4), и по-специално член 7, параграф 3а, буква б) от него,
като има предвид, че:
(1)
Член 8, параграф 2 от Директива 91/414/ЕИО предвижда Комисията да осъществи работна програма за изследване на активните вещества, използвани в продуктите за растителна защита, които към 25 юли 1993 г. вече са на пазара. Подробни правила за провеждането на тази програма бяха определени в Регламент (ЕИО) № 3600/92.
(2)
Регламент (ЕО) № 933/94 на Комисията от 27 април 1994 г. относно съставяне на списъка с активните вещества в продуктите за растителна защита и за определяне на държавите-членки докладчици относно прилагането на Регламент (ЕИО) № 3600/92 на Комисията (5), последно изменен с Регламент (ЕО) № 2230/95 (6), определи активните вещества, които следва да бъдат оценени в рамките на Регламент (ЕИО) № 3600/92, а така също определи и по една държава-членка докладчик, която да отговаря за оценяването на всяко вещество и да идентифицира производителите на всяко активно вещество, които своевременно са направили нотификация.
(3)
Металаксил е едно от 89-те активни вещества, които са определени в Регламент (ЕО) № 933/94.
(4)
Основният нотификатор (Novartis, сега Syngenta) информира Комисията и определената държава-членка докладчик, че не желае да продължи участието си в работната програма за това активно вещество и поради това няма да предостави необходимата допълнителна информация.
(5)
Въпреки това, в съответствие с член 7, параграф 1, буква в) от Регламент (ЕИО) № 3600/92, на 26 януари 2001 г. Португалия в качеството си на докладваща държава-членка представи на Комисията доклад със своята оценка на информацията, предоставена ѝ от нотификаторите съгласно член 6, параграф 1 от упоменатия регламент.
(6)
След получаването на доклада от определената за това държава-членка Комисията проведе консултации с държавите-членки в рамките на Постоянния комитет по хранителната верига и здравето на животните, както и с другия нотификатор (Industrias Químicas del Vallés sa (IQV)), както това е предвидено в член 7, параграф 3 от Регламент (ЕИО) № 3600/92.
(7)
Другият нотификатор не представи пълно досие за металаксил в рамките на посочения в член 6, параграф 1 от Регламент (ЕО) № 3600/92 срок. По този начин по-нататъшната оценка за металаксил бе възможно да продължи единствено въз основа на досието, предоставено от Syngenta. Но тъй като IQV нямаха достъп до това досие, те не бяха в състояние да предоставят информация по някои въпроси, които възникват от оценката, нито да изготвят свое собствено пълно досие за това вещество в рамките на разумния срок. Поради това е невъзможно да се организира ефективна партньорска проверка за металаксил. Поради тази причина не е възможно да се направят заключения въз основа на предоставената информация за металаксил, че може да се очаква, при предложените условия на употреба, продуктите за растителна защита, които съдържат това активно вещество, като цяло да отговарят на изискванията на член 5, параграф 1, букви а) и б) от Директива 91/414/ЕИО.
(8)
Поради това веществото металаксил не следва да бъде включено в приложение I към Директива 91/414/ЕИО.
(9)
В съответствие с член 7, параграф 6 от Регламент (ЕИО) № 3600/92 процедурата по разглеждане завърши на 18 октомври 2002 г. под формата на доклад за преглед на Комисията относно металаксил.
(10)
Необходимо е да бъдат взети мерки, за да се гарантира предоставените понастоящем разрешителни за продукти за растителна защита, които съдържат металаксил, да бъдат оттеглени в рамките на един определен период от време и да не бъдат подновявани, както и да не бъдат предоставяни нови такива за тези продукти.
(11)
Всеки гратисен период, предоставен от държавите-членки съгласно член 4, параграф 6 от Директива 91/414/ЕИО, с цел унищожаване, съхранение, пускане на пазара и употреба на наличните количества продукти за растителна защита, които съдържат металаксил, следва да бъде ограничен в рамките на срок, не по-дълъг от 12 месеца, за да се позволи наличните количества да бъдат използвани в рамките на не повече от още един вегетативен период.
(12)
Настоящото решение не засяга евентуални действия, които Комисията може да предприеме на по-късен етап по отношение на това активно вещество в рамките на разпоредбите на Директива 79/117/ЕИО на Съвета от 21 декември 1978 г. за забрана пускането на пазара и употребата на продукти за растителна защита, които съдържат определени активни вещества (7), последно изменена с Акта за присъединяване на Австрия, Финландия и Швеция.
(13)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Металаксил се изключва като активно вещество от приложение I към Директива 91/414/ЕИО.
Член 2
Държавите-членки следва да гарантират:
а)
в срок от шест месеца след датата на приемане на настоящото решение предоставените разрешителни за продукти за растителна защита, които съдържат металаксил, да бъдат оттеглени;
б)
от датата на приемане на настоящото решение да не бъдат издавани или подновявани на основание предвидената в член 8, параграф 2 от Директива 91/414/ЕИО дерогация разрешителни за продукти за растителна защита, които съдържат металаксил.
Член 3
Всеки гратисен период, предоставян от държавите-членки съобразно разпоредбите, предвидени в член 4, параграф 6 от Директива 91/414/ЕИО, е възможно най-кратък и е не по-дълъг от 18 месеца след датата на приемане на настоящото решение.
Член 4
Адресати на настоящото решение са държавите-членки.
Съставено в Брюксел на 2 май 2003 година.